Með vísan í mál nr. S-131/2019 þar sem óskað er eftir umsögnum varðandi drög að frumvarpi um breytingu á lögum um almannatryggingar, nr.100/2007.

Ég verð að segja, eftir að hafa kynnt mér frumvarpið og umsagnir annarra því að lútandi, að frestur til að yfirlestrar og umsagnar þykir mér heldur knappur. Því það er ekki á allra færi að komast í gegnum textann, mynda sér skoðun á svo flóknu efni og koma því frá sér í ritað mál á svo stuttum tíma.

Þykir mér forkastanlegt hve stuttan tíma það tók ráðuneytið að semja nýtt frumvarp, þegar öll önnur vinna, sér í lagi sú sem snýr að bættum kjörum örorkulífeyrisþega, virðist aldrei ætla að komast útaf borði ráðuneytisins. Og virðist megin markmið frumvarpsins vera að lögfesta framkvæmd sem umboðsmaður Alþingis hefur nú þegar talið ólöglega.

Einnig þykir mér miður að einungis skyldi vera haft samráð við Tryggingastofnun Ríkisins við vinnslu frumvarpsins. Réttara hefði mér þótt að hafa samráð við öryrkja og hagsmunaaðila þeirra við gerð frumvarpsins, því að um mikið hagsmunamál er að ræða fyrir þá sem hlut eiga að máli.

Ljóst þykir að verði frumvarpið að lögum, muni það leiða til fátæktar fjölda fólks, og koma verst niður á þeim hópi fólks sem nú þegar má síst við því.

**Ekkert um okkur án okkar!**

Geirdís Hanna Kristjánsdóttir  
Félagi í Pepp – Samtök fólks í fátækt  
Öryrki  
Skrifstofustjóri hjá íþróttafélaginu Ösp